Dringende spitsberaad oor onteiening sonder vergoeding gehouFoto: Magda Ehlers/Pexels.com Die sakeorganisasie Sakeliga hou Woensdag ŉ dringende spitsberaad vir organisasies gekant teen onteiening sonder vergoeding. Die spitsberaad vind plaas die dag nadat die Parlement die aanbeveling van die Grondwetlikehersieningskomitee debatteer. Verskeie van die vernaamste organisasies gekant teen onteiening sonder vergoeding – insluitende nie-regeringsorganisasies en politieke partye – gaan die geleentheid bywoon. Die ACDP, AfriForum, Afrikanerbond, AgriSA, COPE, DA, Dear South Africa, FW de Klerk Stigting, Johannesburgse Prokureursvereniging, Sakeliga, Solidariteit, TLU SA, VF+ en Vryemarkstigting het tot dusver hul bywoning op 5 Desember bevestig. “Die beraad word saamgeroep in die lig van die nuwe fase wat hierdie onteieningsdebat nou betree. Daarom hou ons dit op die dag nadat die Parlement die saak debatteer,” sê Piet le Roux, uitvoerende hoof van Sakeliga. “Die doel van die spitsberaad is dat die vernaamste organisasies gekant teen onteiening sonder vergoeding die jongste verwikkelinge bespreek en hul standpunte stel. Hierdie tweede spitsberaad dien as opvolg van die eerste sodanige spitsberaad van Sakeliga in Maart vanjaar, kort nadat die aanvanklike mosie in die parlement aanvaar is.” Elkeen van die deelnemende organisasies sal kort spreekbeurte gebruik om hul standpunt te stel.